Dragi prieteni,

Vrem din tot sufletul o Românie mai bună, condusă de oameni cinstiți.

Alături de o bună parte din echipa de lângă mine am avut experiența guvernării în 2016. O guvernare decentă, cu bună-credință, fără minciună, fără populism. Acestea au fost obiectivele și valorile pe care ni le-am asumat.

Am învățat însă, pe propria piele, că o guvernare solidă are nevoie de o susținere politică solidă. Un guvern cinstit are nevoie de susținerea unei clase politice cinstite, de susținerea unui partid format din oameni onești și competenți.

Acum doi ani, după alegerile din decembrie 2016 am promis că voi rămâne activ, că voi rămâne implicat, că voi continua să muncesc pentru o Românie mai bună.

Am promis că vom rămâne împreună.

Am lansat împreună Platforma civică România 100. Zeci de mii de oameni s-au adunat în jurul unui manifest, în jurul a zece principii:

O Românie fără corupție,

O Românie cu o clasă politică responsabilă,

O Românie guvernată cu bun simț,

O Românie în care fiecare muncește și este plătit cinstit,

O Românie fără sărăcie,

O Românie cu o economie competitivă,

O Românie cu adevărat educată,

O Românie sănătoasă,

O Românie care contează în Uniunea Europeană și în NATO

O Românie a tuturor românilor.

Am început prin a ne asuma că trebuie să ne pese mai mult. Că, înainte să cerem altora să facă ceva, trebuie să facem noi mai mult. România va fi mai bună numai dacă noi vom face mai multe lucruri bune.

Dar uitați-vă unde suntem, azi, ca țară!

România a ajuns într-un punct mort. Este condusă de o coaliție a mincinoșilor, de politicieni care, mai presus de interesele țării, pun interesele infractorilor.

Avem un guvern incompetent, care ne bagă în sărăcie și cu care ne este rușine în lume.

Prea mulți tineri vor să plece din țară.

Prea mulți bătrâni trăiesc în sărăcie.

Prea mulți oameni se îmbolnăvesc și mor în spitale.

Prea puțină educație se mai face în școli.

Prea multă incompetență îngroapă administrația,

Prea multă birocrație pune pe butuci mediul de afaceri

Prea multă manipulare și prea multă minciună ne-au infestat viețile.

Dragi prieteni,

Schimbarea în bine a României trebuie să fie viziunea unui proiect politic. Un proiect politic pe care sunt pregătit să mi-l asum, alături de voi.

Pentru mine, un partid nu este un scop în sine, ci un vehicul, un mijloc pentru a crea cadrul unei vieți de calitate în România.

În martie anul acesta am început demersurile pentru înregistrarea partidului Partidul Libertate, Unitate și Solidaritate (PLUS).

Câteva alte partide au fost înregistrate între timp.

Partidul Libertate, Unitate și Solidaritate a fost permanent hărțuită de o gașcă de oameni convinși că lumea pe care o văd ei este singura posibilă – o lume a extremelor, a urii, a fricii.

Nu vă voi spune acum despre cine este vorba pentru că nu merită să aibă această reclamă.

Cert este că înregistrarea acelui partid se mișca extrem de încet, atât de încet încât riscam să ratăm participarea la primele alegeri din mai 2019.

Din martie și până acum nu aveți idee de câte ori am fost abordat de oameni pe stradă cu aceeași și aceeași întrebare: domnule Cioloș, când e gata partidul? Când ne înscriem? Cât mai așteptăm?

De aceea, pentru a rămâne în calendarul stabilit, cu profesionalism și pragmatism am căutat soluții pentru evitarea acestui blocaj.

Din septembrie încoace am lucrat la construirea unei alternative. Din septembrie încoace, între partidele care au fost înregistrate se numără și al nostru.

Partidul Libertății, Unității și Solidarității – pe scurt, PLUS – a fost validat în urmă cu câteva zile.

Avem un partid înregistrat, un vehicul cu care să începem proiectul politic de schimbare în bine a României.

Avem în teritoriu deja formată o rețea de Grupuri de Inițiativă Județeană, avem o structură de oameni deciși să pună umărul la construirea acestei alternative politice.

Sunt zeci de mii de oameni care și-au dorit să sprijine Partidul Partidul Libertate, Unitate și Solidaritate, sunt zeci de mii de oameni care au venit alături de mișcarea civică România 100.

Vouă și tuturor acestor susținători vă spun doar atât:

De azi, PLUS este partidul vostru!

Vă invit să vă înscrieți în Partidul Libertății Unității și Solidarității (PLUS), vă invit să rămânem uniți și mobilizați pentru o România mai bună.

În PLUS, împreună, pornim la un nou drum, pornim pe calea destinului nostru comun!

Marți, pe 18 decembrie, după ce vom fi încheiat ultimele formalități legate de încetarea demersului de înregistrare a Partidului Libertate, Unitate și Solidaritate (PLUS), mă voi alătura vouă în România PLUS.

Până atunci sper să ne regăsim, ca membri, cât mai mulți, cât mai entuziaști, cât mai hotărâți să schimbăm România în bine!